Informácia o priebehu a výsledkoch oficiálnej návštevy predsedu vlády SR R. Fica v Bosne a Hercegovine dňa 2. júna 2008

Predseda vlády Slovenskej republiky Robert Fico uskutočnil dňa 2. júna 2008 oficiálnu návštevu Bosny a Hercegoviny na pozvanie predsedajúceho Rady ministrov Bosny a Hercegoviny (BaH) Nikolu Špiriča. V delegácii SR bol minister zahraničných vecí SR Ján Kubiš, minister obrany SR Jaroslav Baška a štátny tajomník ministerstva hospodárstva SR Peter Žiga. Počas návštevy obaja ministri uskutočnili rozhovory so svojimi partnermi – ministrom zahraničných vecí BaH Svenom Alkalajom a ministrom obrany Selmo Cikotičom.

Rokovanie vládnych delegácií
Obe strany zhodnotili vzťahy medzi SR a BaH ako veľmi dobré, priateľské a intenzívne. Bolo vzájomne ocenené, že politický dialóg prebieha na najvyššej úrovni.         N. Špirič konštatoval, že návšteva sa uskutočňuje v diametrálne odlišnej situácii, než rokovania predsedov vlád v novembri 2007 v Bratislave. Odvtedy bola úspešne prekonaná hlboká politická kríza, čo umožňuje naštartovať európskej procesy na zmluvnom základe. Predsedajúci Rady ministrov BaH konštatoval, že jeho novembrová návšteva v Bratislave mala veľký význam pre prekonanie politickej krízy v BaH a vysoko ocenil vtedajšiu podporu, rady a povzbudenia, ktoré sa mu zo strany predsedu vlády SR dostali.    
Vedúci delegácií zhodne konštatovali, že existujú ďalšie oblasti vzájomných vzťahov, ktoré je potrebné využiť v prospech oboch krajín. SR sa podľa R. Fica snaží o rozvoj predovšetkým hospodárskych vzťahov so svojimi zahraničnými partnermi. Na margo toho dodal, že aj napriek tomu, že vzájomná obchodná výmena má stúpajúcu tendenciu, ešte nedošlo k vyčerpaniu potenciálu a možností oboch ekonomík a existuje priestor pre prehĺbenie vzájomných hospodárskych vzťahov. Zároveň došlo k oceneniu konkrétnych investičných aktivít slovenských podnikateľských subjektov (napríklad investícia do firmy Celex v Banja Luke a Valčiči Konjič), ktoré sa stali pozitívnym príkladom aj pre ďalšie subjekty. Slovenská strana privítala podpis bilaterálnych dohôd, ktoré vytvárajú priestor pre rozvoj vzájomných ekonomických vzťahov. 
N. Špirič vysoko vyzdvihol záujem SR o rozvoj ekonomickej spolupráce s BaH. Informoval o vcelku pozitívnom ekonomickom rozvoji BaH. Napriek zložitému politickému vývoju v roku 2007, štát zaznamenal v tomto období prudký nárast zahraničných investícií. To je tiež dôkaz, že zahraniční investori vnímajú najmä hospodársky vývoj štátu ako stabilný a perspektívny. Tak postupujú aj slovenskí potenciálni investori o čom svedčí účasť SR ako partnerskej krajiny na tohtoročnom medzinárodnom veľtrhu v Mostare.   
Predseda vlády SR uviedol, že členstvo SR v Európskej únii je úspešným príbehom. SR má momentálne spomedzi štátov EÚ najvyšší hospodársky rast a sú veľmi dobré predpoklady zachovania priaznivého hospodárskeho vývoja aj do budúcnosti. SR prechádza od 1.1.2009 na euro, čo znamená, že splnila kritériá pre jeho zavedenie. Vláda SR je presvedčená, že prechod na euro bude mať pozitívny vplyv na hospodárstvo štátu ako aj na celkovú situáciu obyvateľstva. Predseda vlády SR vyjadril presvedčenie o tom, že záujem slovenských hospodárskych subjektov o BaH bude naďalej rásť a prisľúbil podporu vlády SR aj na ďalších veľtržných podujatiach v BaH v blízkej budúcnosti. Prezentoval tiež názor, že najsľubnejšou sférou vzájomnej hospodárskej interakcie sa javí energetika, kde preferujeme zakladanie spoločných podnikov. Predseda vlády SR konštatoval, že štát by si mal v procese transformácie zachovať kontrolu nad energetickým sektorom a vyvarovať sa jeho výpredaju do zahraničia. Vyzdvihol záujem slovenských podnikateľov o rozvoj spolupráce s BaH, o čom svedčí paralelné podnikateľské fórum, o ktoré bol medzi poprednými slovenskými podnikateľmi značný záujem.
Predseda vlády SR zablahoželal partnerovi k splneniu kritérií pre podpis Dohody o stabilizácii a asociácii (SAA) s Európskou úniou, ktorá bude podpísaná 16. júna. Tiež blahoželal k zahájeniu rokovaní o liberalizácii vízového režimu pre občanov BaH. Ubezpečil, že pre SR je čo najskoršie rozšírenie Európskej únie o všetky štáty západného Balkánu jednou zo zahraničnopolitických priorít a BaH má v Slovenskej republike spoľahlivého partnera na jej nastúpenej ceste. V tejto súvislosti ponúkol expertnú pomoc vo všetkých oblastiach, o ktoré bude mať Rada ministrov BaH záujem. To sa napokon už uskutočňuje aj po línii rezortov diplomacie a obrany, kde sa expertná pomoc poskytuje na základe vzájomných dvojstranných protokolov. Ďalším čerstvým príkladom prehlbujúcej sa spolupráce je podpísanie dohody o ochrane utajovaných skutočností, ktorá umožní efektívnu pomoc SR pri budovaní Národného bezpečnostného úradu BaH.  
Partneri vyzdvihli úspešnú vzájomnú spoluprácu na medzinárodných fórach a v medzinárodných organizáciách, najmä v systéme OSN. Slovenská strana pripomenula , že dvojročné pôsobenie v Bezpečnostnej rade OSN využila na presadzovanie pozitívneho riešenia problematiky západného Balkánu a angažovala sa v otázkach reformy bezpečnostného sektora. N. Špirič pripomenul podporu slovenskej kandidatúry do Rady pre ľudské práva OSN a zároveň požiadal o podporu SR kandidatúry BaH do Bezpečnostnej rady na roky 2010 – 2011. 
V závere plenárneho zasadnutia oboch delegácií, ich vedúci podpísali „Dohodu medzi Slovenskou republikou a Bosnou a Hercegovinou o podpore a vzájomnej ochrane investícií“ a „Dohodu o hospodárskej spolupráci medzi vládou Slovenskej republiky a Radou ministrov Bosny a Hercegoviny“. 
  
Stretnutie s kolégiom Parlamentu BaH
Predseda vlády SR odovzdal pozdravy predsedu NR SR Pavla Pašku a zablahoželal šesťčlennému kolégiu, vedeniu oboch komôr k prijatiu zákonov o policajnej reforme, ktorými boli splnené podmienky pre podpis Dohody o stabilizácii a asociácii s Európskou úniou.  Tým sa v práci parlamentu otvára nová, veľmi náročná kapitola spojená s prístupovým procesom. Predseda vlády SR spomenul svoju 17-ročnú parlamentnú prax, ktorá sa odvíjala v znamení procesov, ktoré BaH v nasledujúcom období čakajú.  
V tejto súvislosti tiež poznamenal, že ústava každého štátu sa rodí s ťažkosťami, jedná sa o najzodpovednejšiu časť legislatívnych procesov. Reforma ústavy čaká aj na  parlament BaH. Bez ohľadu na zložitosť usporiadania štátu, ústava, ak má byť spoľahlivým štátotvorným základom, musí byť výsledkom vnútorného kompromisu a nesmie byť nanútená vonkajšími vplyvmi.
Predstavitelia vedenia parlamentu BaH vo svojich vystúpeniach vysoko vyzdvihli úroveň priateľských vzťahov medzi našimi štátmi a tiež výsledky, ktoré SR dosiahla v rámci členstva v EÚ a NATO. To je v BaH vo všeobecnosti považované, za jeden z najpríťažlivejších príkladov hodný nasledovania. Poďakovali za doterajšiu expertnú pomoc, ktorá sa realizovala na úrovni výborov a navrhli povýšiť kontakty parlamentov na vyššiu úroveň. Pripomenuli, že bola sformovaná parlamentná skupina priateľstva so SR. Zvlášť požiadali, aby SR aj na parlamentnej úrovni podporila integračné ambície BaH a v tomto období tiež liberalizáciu vízového režimu, ktorá by mala pre občanov BaH mimoriadny význam, aj z hľadiska politickej podpory integračných procesov.

Prijatie na Predsedníctve BaH 
Predseda vlády SR odovzdal Predsedníctvu BaH srdečné pozdravy od prezidenta SR   I. Gašparoviča, ktorý si živo spomína na svoju návštevu BaH v roku 2005 a na návštevu vtedajšieho predsedajúceho Predsedníctva BaH Nebojšu Radmanoviča v Bratislave v júni 2007. Zablahoželal kolektívnej hlave štátu BaH k splneniu podmienok pre podpísanie SAA.  Predseda vlády SR uviedol, že SR je veľmi úspešným príbehom integračných snažení, tak do EÚ ako aj do NATO. BaH má veľa podobností so SR a preto niet dôvod pochybovať o tom, že integračná cesta bude aj pre BaH jednoznačným prínosom.  Predseda vlády SR aj na stretnutí s Predsedníctvom BaH vyjadril presvedčenie, že BaH má vlastnú kapacitu, aby základné rozhodnutia uskutočňovala sama, na báze vzájomných vnútorných kompromisov, bez vonkajších intervencií. Slovenská republika nikdy nebude v pozícii, že by chcela poučovať, ale je ochotná poskytovať všetky skúsenosti, ktoré má k dispozícii. Chceme sa sústrediť na rozvoj všestranných vzťahov, najmä  v hospodárskej oblasti.
Traja členovia Predsedníctva BaH vystúpili jednotlivo, ale obsahovo vzácne rovnako. V ich vystúpeniach sa neprejavili obvyklé politické nuansy, vyplývajúce z rozdielnych pohľadov na niektoré základné otázky usporiadania štátu. Vysoko vyzdvihli podporu SR integračným ambíciám BaH a požiadali o všestrannú pomoc v tejto oblasti, či už na pôde spoločných bruselských inštitúcií, ale aj v bilaterálnom expertnom vyjadrení. Predsedajúci Predsedníctva BaH dokonca vyhlásil, že zrejme nie je žiadny iný štát EÚ taký blízky BaH, ako je to práve SR. Upriamil tiež pozornosť na úspešnú regionálnu spoluprácu V-4, ktorá tiež môže byť pre západný Balkán inšpirujúca. Predsedníctvo BaH tiež požiadalo slovenskú stranu o účinnú podporu liberalizácii vízového režimu pre BaH zo strany Európskej únie.        
       
Stretnutie s predsedom vlády Republiky srbskej Miloradom Dodikom.
Predseda vlády Republiky srbskej (RS) M. Dodik poďakoval za príležitosť stretnúť sa s predsedom vlády SR a možnosť objasniť stanoviská reprezentácie bosnianskych Srbov k ďalšiemu vývoju v BaH. Mimoriadne otvorene hovoril o rozporuplných pohľadoch na budúce usporiadanie štátu. Uviedol, že pre RS je možná iba taká ústavná reforma, ktorá bude plne rešpektovať daytonské usporiadanie BaH, teda, že postavenie RS v jej rámci sa nebude meniť. Uviedol, že aj doterajšie prenášanie právomoci na úroveň štátu sa ukázalo v mnohých prípadoch ako neefektívne.  Podrobne informoval o celkovej atmosfére v štáte, kde chýba vzájomná dôvera jednotlivých nacionálnych segmentov. Časť viny za to pripisuje aj Úradu vysokého predstaviteľa v BaH (OHR). Pokiaľ OHR v BaH pôsobí, niektorí politici nebudú mať podľa jeho slov záujem o dosiahnutie reálnych kompromisov. M. Dodik hodnotil pôsobenie vysokého predstaviteľa v BaH (HR/EUSR) M. Lajčáka ako pozitívne, s tým, že kladie dôraz na svoju funkciu špeciálneho predstaviteľa EÚ a presadzuje integračný proces do EÚ a NATO, ako jedinú cestu zachovania a posilnenia BaH. Vyjadril však jasný názor, že OHR by mal svoje pôsobenie skončiť podpisom SAA. Namiesto toho sa vytyčujú podmienky pre jeho uzatvorenie, z ktorých je možné viaceré interpretovať voľne a tak predlžovať pôsobenie OHR v BaH na neurčitý čas. M. Dodik vysoko vyzdvihol vnímavú politiku SR k BaH, ale aj k celému západnému Balkánu, vrátane stanoviska k problematike Kosova.  
R. Fico vyzdvihol skúsenosti SR z integračného úsilia a mnohé výhody, ktoré z toho vyplývajú. Vyzval k trpezlivosti a vzájomnej ústretovosti pri riešení ústavnej reformy. Stotožnil sa s partnerom, že akákoľvek ústavná reforma môže byť len výsledkom dohody troch ústavných národov BaH a ich legitímnych  politických reprezentácií.
Predseda vlády SR tiež upriamil pozornosť na rozvoj hospodárskej spolupráce, pričom zdôraznil, že v RS sa slovenským podnikateľom darí lepšie než vo Federácii BaH, čo je dôsledkom lepšieho podnikateľského prostredia. Počas rokovaní boli prezentované ďalšie investičné projekty do oblasti energetiky, na ktorých má slovenská strana záujem participovať. 

Stretnutie s vysokým predstaviteľom medzinárodného spoločenstva a špeciálnym predstaviteľom EÚ M. Lajčákom
HR/EUSR M. Lajčák v úvode stretnutie poďakoval vláde SR za podporu, ktorej sa mu v jeho misii dostáva, vrátane bezpečnostného aspektu. Informoval o situácii v BaH z pohľadu OHR a zároveň naznačil perspektívu uzatvorenia úradu. Ambicióznym, ale pritom reálnym cieľom je, aby Rada pre implementáciu mieru rozhodla o uzatvorení úradu na svojom novembrovom zasadnutí a úrad by mohol byť uzatvorený do polovice roka 2009.  Stanovené podmienky pre uzatvorenie sa postupne plnia. Komplikujúcim faktorom môže byť pozícia bosniackeho politického establišmentu, ktorá by si priala zachovanie OHR prakticky počas celého prístupového procesu do EÚ. Posledné rokovania vo Washingtone, Bruseli, ale aj v Moskve ukázali, že sa formuje politická vôľa, aby mohol byť naznačený termín dodržaný. M. Lajčák zdôraznil angažovanie sa SR v integračnom úsilí BaH, ako mimoriadne dôležité a široko akceptované zo strany všetkých politických segmentov BaH.
Predseda vlády SR vyjadril podporu M. Lajčákovi, ktorý pôsobí v neľahkých politických podmienkach. Zdôraznil záujem SR na jeho úspešnej misii, lebo aj keď reprezentuje medzinárodné spoločenstvo, predsa ide aj o pozitívne zviditeľnenie slovenskej diplomacie. M. Lajčák vyjadril poďakovanie a ocenil sústavnú pomoc, ktorú mu poskytuje minister zahraničných vecí J. Kubiš a veľvyslanectvo SR v Sarajeve.    

Stretnutie s veliteľom EUFOR genmjr. M. Villalainom
Pred slávnostným odovzdaním vyznamenaní slovenskému kontingentu v rámci operácie ALTHEA, predseda vlády SR absolvoval neformálny rozhovor s veliteľom EUFOR genmjr. M. Villalainom, ktorý ho informoval o pôsobení slovenských vojakov v misii, ktoré označil za príkladné. Zároveň vyjadril nádej, že slovenská vláda bude prejavovať podporu operácii ALTHEA až do jej ukončenia, pravdepodobne v polovici budúceho roku a že svoj kontingent v nej ponechá do konca. 
V rámci slávnostného odovzdania medailí, predseda vlády SR pozdravil príslušníkov armády SR, vyzdvihol ich účasť v operácii ALTHEA práve v Bosne a Hercegovine, ktorá je viacerými momentmi spojená s našou vlastnou históriou, ale aj so spoločnou budúcnosťou v rámci EÚ.      

Záver: Návšteva predsedu vlády SR v BaH bola prvou v histórii vzájomných vzťahov. Zároveň potvrdila vysoký stupeň vzájomne rozvinutých priateľských vzťahov. Upriamila sa na rozvoj hospodárskej spolupráce, ku ktorej vytvoria vhodný zmluvný rámec podpísané dohody o hospodárskej spolupráci a vzájomnej ochrane investícií. Boli prerokované konkrétne oblasti rozvoja hospodárskej spolupráce. Počas návštevy sa uskutočnilo hospodárske fórum, na ktorom sa zo slovenskej strany zúčastnilo 19 predstaviteľov popredných slovenských hospodárskych subjektov. 
Návšteva predsedu vlády SR bola prvou návštevou z Európskej únie na tejto úrovni, po splnení podmienok pre podpis SAA, čo podčiarklo jej význam a celkový politický a mediálny ohlas. Pozorne boli partnermi i širokou verejnosťou vnímané prísľuby slovenskej strany pomáhať BaH na jej ceste do NATO a EÚ tak pôsobením na zodpovedajúcich integračných fórach, ako aj v rámci expertnej bilaterálnej pomoci. Návšteva prispela rozhodujúcou mierou k vnímaniu SR ako veľmi blízkeho a mimoriadne spoľahlivého partnera BaH v rámci jej integračného úsilia.